b"\n_START_ARTICLE_\nAphytis melinus\n_START_SECTION_\nBiologia\n_START_PARAGRAPH_\nAphytis melinus \xc3\xa9s un ectoparasitoide nadiu del Pakistan i l'\xc3\x8dndia d'uns 1\xe2\x80\x932\xc2\xa0mm. Posa entre un i tres ous per hoste, generalment un, per a aix\xc3\xb2, introdueix un ou sota l'escut de les cotxinilles. El dipositen sobre el cos de l'hoste despr\xc3\xa9s d'haver-lo paralitzat. La reproducci\xc3\xb3 \xc3\xa9s per partenog\xc3\xa8nesi arrenotoca, \xc3\xa9s a dir, els ous que diposita la femella, si estan fecundats donaran lloc a femelles i si no ho estan, donaran lloc a mascles haploides. Una femella adulta posa entre 50 i 100 ous al llarg de la seua vida. La larva es menja el cos de la cotxinilla fins a completar el seu desenvolupament (15 a 21 dies). La pupa es forma sota l'escut de la cotxinilla. La caracter\xc3\xadstica pres\xc3\xa8ncia de meconis fecals de color marr\xc3\xb3, produ\xc3\xafts per la larva, indica que el diasp\xc3\xaddid ha sigut parasitat, fins i tot despr\xc3\xa9s d'haver emergit el parasitoide. La femella adulta necessita prote\xc3\xafna per a produir els ous, i normalment obt\xc3\xa9 aquesta alimentant-se del poll roig de Calif\xc3\xb2rnia (Aonidiella aurantii). Fins a un 50% de tota la poblaci\xc3\xb3 de cotxinilla pot ser destru\xc3\xafda per l'alimentaci\xc3\xb3 dels adults. A m\xc3\xa9s, una gran part dels diasp\xc3\xaddids moren directament quan el par\xc3\xa0sit les perfora amb el seu ovipositor per a nodrir-se dels fluids que sorgeixen per la ferida provocada. Aquesta acci\xc3\xb3 de depredaci\xc3\xb3 (picades alimentoses) \xc3\xa9s molt important en el camp per al control dels diasp\xc3\xaddids._NEWLINE_La vida mitjana d'un adult s\xc3\xb3n dues setmanes en condicions de camp. Aquesta esp\xc3\xa8cie est\xc3\xa0 ben adaptada als estius calorosos i a una humitat baixa. El rang de temperatura ideal per al desenvolupament es troba entre 25 i 30\xc2\xa0\xc2\xb0C, per\xc3\xb2 pot tolerar temperatures superiors a 35\xc2\xa0\xc2\xb0C. Les temperatures superiors a 38\xc2\xa0\xc2\xb0C durant diversos dies consecutius (per exemple, condicions d'onada de calor) no s\xc3\xb3n prop\xc3\xadcies per a l'activitat del parasitoide, per\xc3\xb2 no l'eliminar\xc3\xa0._NEWLINE_Aquesta esp\xc3\xa8cie d'himen\xc3\xb2pter \xc3\xa9s m\xc3\xa9s abundant a l'estiu i tardor.\n_START_SECTION_\nControl de plagues\n_START_PARAGRAPH_\nA la costa oest dels EUA \xc3\xa9s el principal responsable del control biol\xc3\xb2gic de poll roig de Calif\xc3\xb2rnia. A Espanya, tamb\xc3\xa9 s'ha convertit en el seu principal enemic natural. No obstant aix\xc3\xb2, en la majoria de les parcel\xc2\xb7les no arriba a controlar les poblacions d'A. aurantii. En l'actualitat existeix un programa per a posar a punt les soltes massives de poll roig de Calif\xc3\xb2rnia per a aconseguir controlar les poblacions d'A. aurantii sense rec\xc3\xb3rrer a l'\xc3\xbas d'insecticides._NEWLINE_Parasita mascles de 2n estadi i femelles de 2n i 3r estadi i adultes no fecundades. Per cada generaci\xc3\xb3 de poll roig de Calif\xc3\xb2rnia en passen tres d'A. melinus._NEWLINE_Tamb\xc3\xa9 controla poblacions de poll blanc (Aspidiotus hederae), poll gris (Parlatoria pergandei), poll blanc de la llimera (Aspidiotus nerii), poll de San Jos\xc3\xa9 (Quadraspidiotus perniciosus) i d'altres cotxinilles._NEWLINE_Despr\xc3\xa9s d'uns quants dies d'elevades temperatures s'aconsella reintroduir individus si es practica el control biol\xc3\xb2gic inundatiu."